钦定古今图书集成/理学汇编/文学典/第111卷 > 冯梦祯
## 钦定古今图书集成/理学汇编/文学典/第111卷 > 冯梦祯

按《列朝诗集》：“梦祯字开之，秀水人。万历丁丑会元，选
庶吉士，除编修。与同年进士沈懋学、屠隆以文章意
气相豪，时相不说，左官外谪，量移南京国子司业，历
右庶子，拜南国子祭酒。为南曹郎劾免，遂不复出。筑
室孤山之麓，家藏《快雪时晴帖》，名其堂曰‘快雪’”，为紫
柏可公幅巾弟子，钳锤评唱，究竟第一义。蒲团接席，
漉囊倚户。四方学者日进，身执经卷，朱黄甲乙，禅灯
丈室，清歌洞房，海内望之，以为仙真洞府。归田九年
而卒，年五十有八。余志其墓，以谓“位不大，齿不尊，而
风流弘长，衣被海内。谢安石之携妓采药，房次律之
鸣琴奕棋，天下以王佐归之，固不以用不用为轩轾
也。”有《真实居士集》若干卷，为诗文疏朗通脱，不以刻
镂求工。而佛乘之文，憨大师极推之，以为宋金华之
后一人也。孙文昌博学好修，实请余志公葬云。